text: 400 børn hørte på syngende billeder
  21 februar 2013 kl. 17.13
  400 børn har i to dage oplevet en ny og særpræget operaforestilling på kunstmuseet Trapholt i Kolding.
  Og forestillingen, som hedder Syngende Billeder, har noget med kunst at gøre. Den handler om en museumsinspektør, der skal finde et skilderi til monarken. Og personerne træder ud af forskellige billeder - og synger.
  Skuespiller Pia Rosenbaum har både fået ideen til det utraditionelle samarbejde og instruerer. Hun forklarer:
  - Denne forestilling er en kunstarternes "crossover", hvor maleriets storladenhed og sangens følelsesmæthed går hånd i hånd i denne nykomponerede opera om billedkunst og kærlighed. Et møde mellem kunsten for øjet og kunsten for øret. Ved at skabe et sanse- og oplevelsesrum i museet indføres børnene på samme tid, på en kunstnerisk og pædagogisk måde, i billedernes og operaens verden.
  